ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3347/98

υποβολή: Ernesto Caccavale (UPE) προς την Επιτροπή

(16 Νοεμβρίου 1998)

Θέμα: Αντικανονική διατήρηση του μονοπωλίου του ιταλικού εθνικού τυπογραφείου (Istituto poligrafico italiano)

Με την απόφασή του C/44/96 το Ευρωπαϊκό Δικαστήριο επέβαλε πρόσφατα στην Αυστρία την κατάργηση του διά νόμου υφισταμένου μονοπωλίου προμήθειας αγαθών και υπηρεσιών, του οποίου τη διαχείριση είχε το Strohal Rotation Druck. Σύμφωνα με την κοινοτική νομοθεσία, οι δημόσιες διοικήσεις δεν μπορούν να παραχωρούν αποκλειστικά δικαιώματα σχετικά με την προμήθεια προϊόντων χάρτου και υπηρεσιών τυπογραφίας που χρησιμοποιούνται από το δημόσιο, πλην ελαχίστων εξαιρέσεων (όπως τα αξιόγραφα, τα χαρτόσημα, η συλλογή νόμων). Ενώ σε άλλα ευρωπαϊκά κράτη, όπως η Γαλλία και η Μεγάλη Βρετανία, έχει ήδη ολοκληρωθεί η διαδικασία ιδιωτικοποίησης των κρατικών οργανισμών που εφοδίαζαν υπό μονοπωλιακό καθεστώς τη δημόσια διοίκηση, στην Ιταλία, αντίθετα, η κατάσταση παραμένει αμετάβλητη. Βάσει πληροφοριών του τύπου, εκτιμάται βασίμως ότι ο Πρόεδρος του Εθνικού Τυπογραφείου (Istituto poligrafico), που κατά το παρελθόν έτος παρουσίασε έλλειμμα άνω των 600 δισεκατομμυρίων, σκοπεύει να καλύψει τα ελλείμματα του ομίλου με τη βοήθεια πράξης της ιταλικής κυβέρνησης που προβλέπει τη μεταφορά 1.000 περίπου δισεκατομμυρίων δημοσίου χρήματος και επιβεβαιώνει ότι το εθνικό τυπογραφείο έχει την αποκλειστικότητα του εφοδιασμού του δημοσίου με προϊόντα χάρτου και υπηρεσίες τυπογραφίας.

Μπορεί η Επιτροπή να δηλώσει:

- αν η εν λόγω απόφαση αποτελεί κρατική ενίσχυση και

- αν εκτιμά ότι υφίστανται επαρκείς λόγοι για να κινήσει κατά του ιταλικού κράτους, το οποίο εξακολουθεί να διατηρεί μια προστατευόμενη αγορά στον τομέα αυτό, διαδικασία για παράβαση των κοινοτικών κανόνων περί ελεύθερου ανταγωνισμού;

Απάντηση του κ. Van Miert εξ ονόματος της Επιτροπής

(15 Δεκεμβρίου 1998)

Η Επιτροπή ζήτησε πληροφορίες από τις ιταλικές αρχές σχετικά με κρατική ενίσχυση που χορήγησαν προς την Poligrafico τον Απρίλιο 1997. Οι πληροφορίες που υπέβαλαν, σε διάφορες περιπτώσεις, οι ιταλικές αρχές δεν έπεισαν την Επιτροπή ότι δεν χορηγήθηκε ενίσχυση.

Ως εκ τούτου, με απόφαση της 28ης Οκτωβρίου 1998, η Επιτροπή αποφάσισε να κινήσει τη διαδικασία δυνάμει του άρθρου 93, παρ. 2 της συνθήκης ΕΚ. Αυτό θα επιτρέψει στην Επιτροπή να αξιολογήσει την ύπαρξη κρατικής ενίσχυσης και, σε περίπτωση που αυτό επιβεβαιωθεί, το συμβιβάσιμο της ενίσχυσης αυτής με την κοινή αγορά, όσον αφορά τις αυξήσεις κεφαλαίου υπέρ της Cartiere Miliani di Fabriano, που ελέγχεται από την Poligrafico, και σχετικά με τις αποκλειστικές συμβάσεις που χορηγήθηκαν στην Poligrafico για την προμήθεια προϊόντων και υπηρεσιών προς το κράτος.

Βάσει των παρατηρήσεων που υπέβαλε η ιταλική κυβέρνηση, η Επιτροπή θα αξιολογήσει τα μέτρα σύμφωνα με τις διατάξεις της συνθήκης ΕΚ περί κρατικών ενισχύσεων, και ιδίως τα άρθρα 92 και 93.
ΓΡΑΠΤΗ ΕΡΩΤΗΣΗ E-3451/98

υποβολή: Mark Watts (PSE) προς το Συμβούλιο

(23 Νοεμβρίου 1998)

Θέμα: Αποζημίωση για τις συνέπειες από τη διένεξη με τους γάλλους οδηγούς φορτηγών

Θα μπορούσε άραγε το Συμβούλιο να με ενημερώσει σχετικά με την πρόοδο που έχει συντελεστεί όσον αφορά την καταβολή χρηματικής αποζημίωσης στις μεταφορικές εταιρίες και τους οδηγούς των φορτηγών αυτοκινήτων που έπεσαν θύματα της διένεξης με τους γάλλους οδηγούς φορτηγών το Νοέμβριο του 1996 και το Νοέμβριο του 1997; Την περασμένη εβδομάδα σημειώθηκε ένας ακόμη αποκλεισμός στη Γαλλία, επί της εθνικής οδού 141 έξω από το Cognac, όπου καθηλώθηκαν αναίτια 40 φορτωμένα οχήματα. Θα μπορούσε μήπως το Συμβούλιο να αναφέρει ποιές διευθετήσεις για αποζημίωση θα γίνουν για τις εταιρίες που επλήγησαν και ποιά μέριμνα θα υπάρξει για τους παγιδευθέντες αλλοδαπούς οδηγούς;

Απάντηση

(25 Ιανουαρίου 1999)

Η ερώτηση που υπέβαλε ο αξιότιμος κύριος Βουλευτής υπάγεται στην αρμοδιότητα των γαλλικών αρχών.
ΓΡΑΠΤΗ ΕΡΩΤΗΣΗ E-2868/98

υποβολή: Richard Corbett (PSE) προς την Επιτροπή

(28 Σεπτεμβρίου 1998)

Θέμα: Διατήρηση των περιοχών που προστατεύονται από τήν οδηγία περί οικοτόπων

Θεωρεί η Επιτροπή ότι ενέργειες από πλευράς τοπικών αρχών, όπως η νέα οδική σήμανση για την ενθάρρυνση της χρησιμοποίησης ενός συγκεκριμένου δρόμου, με αποτέλεσμα την αύξηση της οδικής κυκλοφορίας μέσω μιας περιοχής προστατευόμενης από τήν οδηγία 92/43/ΕΟΚ(1) περί οικοτόπων, συνιστούν εξέλιξη που καθιστά αναγκαία την εκτίμηση του περιβαλλοντικού αντίκτυπου στην συγκεκριμένη περιοχή δυνάμει της προειρημένης οδηγίας;

(1) ΕΕ L 206 της 22.7.1992, σελ. 7.
ΓΡΑΠΤΗ ΕΡΩΤΗΣΗ E-3895/98

υποβολή: Karl-Heinz Florenz (PPE) προς την Επιτροπή

(4 Ιανουαρίου 1999)

Θέμα: Οδηγία 81/151/ΕΟΚ σχετικά με την προσέγγιση των νομοθετικών διατάξεων των κρατών μελών για τα κτηνιατρικά φάρμακα

Συμμερίζεται η Επιτροπή την άποψη ότι πρέπει να τροποποιηθεί η οδηγία 81/851/ΕΟΚ(1) σχετικά με την προσέγγιση των νομοθετικών διατάξεων των κρατών μελών όσον αφορά τα κτηνιατρικά φάρμακα ούτως ώστε να είναι δυνατόν να χρησιμοποιούνται στις επείγουσες θεραπείες ζώων που δεν προορίζονται κατά κύριο λόγο για την παραγωγή τροφίμων (στην περίπτωση αυτή, τα άλογα) φάρμακα που δεν θεωρούνται εγκεκριμμένα για τέτοιου είδους ζώα;

Απάντηση του κ. Bangemann εξ ονόματος της Επιτροπής

(25 Ιανουαρίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-1495/98 του κ. Kindermann(2).

(1) ΕΕ L 317 της 6.11.1981, σελ. 1.

(2) ΕΕ C 31 της 5.2.1999, σελ. 42.
ΓΡΑΠΤΗ ΕΡΩΤΗΣΗ E-3308/98

υποβολή: Manuel Escolá Hernando (ARE) προς την Επιτροπή

(10 Νοεμβρίου 1998)

Θέμα: Προβλήματα της βιομηχανίας αλαβάστρου στην Αραγωνία

Σήμερα, το 95 % της παγκόσμιας παραγωγής αλαβάστρου (48.000 τόννοι) εξορύσσεται στην Αυτόνομη Κοινότητα της Αραγωνίας, και συγκεκριμένα στην περιοχή Bajo Martín, Caspe και Ribera Baja del Ebro.

Η συνολική όμως ποσότητα του μεταλλεύματος εξάγεται ανεπεξέργαστη, διότι τα μεταλλευτικά δικαιώματα ανήκουν σε μικρό αριθμό επιχειρήσεων, ξένων προς τις περιοχές παραγωγής, οι οποίες μονοπωλούν ολόκληρη την αγορά διοχετεύοντας την πρώτη ύλη κυρίως στα δικά τους κέντρα επεξεργασίας και διαμορφώνοντας κατά βούληση τις τιμές.

Επιχειρήσεις που δημιουργήθηκαν στη ζώνη εξόρυξης του μεταλλεύματος αναγκάστηκαν να κλείσουν λόγω των σοβαρών προβλημάτων που αντιμετώπισαν κατά τον εφοδιασμό τους με μετάλλευμα λόγω του ελέγχου που ασκείται από τους ιδικτήτες των μεταλλευτικών δικαιωμάτων.

Η υπερβολική αυτή συσσώρευση των μεταλλευτικών δικαιωμάτων σε λίγα χέρια απαγορεύει την ανάτυξη επιχειρήσεων μεταποίησης στον τόπο προέλευσης του ορυκτού, πράγμα που δυσχεραίνει τη δημιουργία θέσεων εργασίας και τη συγκράτηση του πληθυσμού.

Γνωρίζει η Επιτροπή την μονοπωλιακή κατάσταση που πλήττει την αγορά του αλάβαστρου;

Σκοπεύει η Επιτροπή να λάβει κάποια μέτρα ώστε να μη συνεχισθεί το φαινόμενο η εν λόγω πρώτη ύλη να μην παράγει προστιθέμενη αξία στις ζώνες εξαγωγής της; Εάν ναι, ποιά είναι τα μέτρα αυτά;

Μπορεί η Επιτροπή να εγγυηθεί, υπό συνθήκες ελεύθερης αγοράς, και, ως εκ τούτου, ίσων τιμών, την τροφοδοσία με την πρώτη αυτή ύλη των επιχειρήσεων που θα μπορούσαν να δημιουργηθούν στις ζώνες εξόρυξης;

Απάντηση του κ. Van Miert εξ ονόματος της Επιτροπής

(3 Δεκεμβρίου 1998)

Η Επιτροπή δεν διαθέτει στοιχεία που θα της επέτρεπαν να επιβεβαιώσει ότι το 95 % της εξόρυξης αλαβάστρου στον κόσμο πραγματοποιείται στην αυτόνομη κοινότητα της Αραγονίας. Μέχρι στιγμής δεν έχει διαπιστώσει την ύπαρξη μονοπωλιακής κατάστασης στην αγορά αλαβάστρου.

Η Επιτροπή δεν έχει την αρμοδιότητα να προσδιορίσει πού θα πραγματοποιείται η μεταποίηση των πρώτων υλών. Εναπόκειται στις επιχειρήσεις να αποφασίσουν τον τόπο εγκατάστασης των μονάδων παραγωγής τους.

Η Επιτροπή μπορεί να υποχρεώσει, με την έκδοση απόφασης, τις επιχειρήσεις που εκμεταλλεύονται καταχρηστικά δεσπόζουσα θέση στην κοινή αγορά να θέσουν τέρμα στη διαπιστωθείσα παράβαση κατά την έννοια του άρθρου 86 της συνθήκης ΕΚ. Με βάση τα στοιχεία που έχει χορηγήσει το Αξιότιμο Μέλος, η Επιτροπή δεν είναι σε θέση να διαπιστώσει την ύπαρξη ενδείξεων κατάχρησης δεσπόζουσας θέσης οι οποίες θα μπορούσαν να αιτιολογήσουν την κίνηση διαδικασίας βάσει του άρθρου 86 της συνθήκης ΕΚ. Μέχρι στιγμής, η Επιτροπή δεν έλαβε καταγγελίες σχετικά με ενδεχόμενη παράβαση δεσπόζουσας θέσης στον τομέα της εξόρυξης αλαβάστρου.
ΓΡΑΠΤΗ ΕΡΩΤΗΣΗ P-3384/98

υποβολή: Fernando Fernández Martín (PPE) προς την Επιτροπή

(9 Νοεμβρίου 1998)

Θέμα: Κλείσιμο εγκαταστάσεων αποτέφρωσης απορριμμάτων στις Κανάριες Νήσους

Οι κοινοτικές διατάξεις για τις εγκαταστάσεις αποτέφρωσης των στερεών απορριμμάτων ορίζουν μια σειρά απαιτήσεων και προϋποθέσεων μεταξύ των οποίων και την μη υπέρβαση των ανώτατων ορίων εκπομπής καυσαερίων στην ατμόσφαιρα.

Η Επιτροπή ανακοίνωσε στο Βασίλειο της Ισπανίας ότι πρέπει να κλείσει τις τρεις εγκαταστάσεις αποτέφρωσης απορριμμάτων στη νήσο Λα Πάλμα (Κανάριοι Νήσοι), δυο στο δήμο Μάθο και μια στο δήμο Μπαρλοβέντο.

Μολονότι έχει παρέλθει πολύς χρόνος από τότε που η Επιτροπή έστειλε την προειδοποίηση, μια απλή επίσκεψη στις εν λόγω περιοχές δείχνει ότι τίποτα δεν άλλαξε στην κατάσταση αυτή και ότι οι αρμόδιες αρχές, στην περίπτωση αυτή η αυτόνομη κυβέρνηση των Καναρίων και η Νησιωτική Συνέλευση της Λα Πάλμα δεν έχουν λάβει κανέναν μέτρο για την επανόρθωση της κατάστασης αυτής.

Τι μέτρα προτίθεται να λάβει η Επιτροπή και πότε σκοπεύει να κινήσει τις διαδικασίες περί παραβάσεως;

Απάντηση της κας Bjerregaard εξ ονόματος της Επιτροπής

(8 Δεκεμβρίου 1998)

Η Επιτροπή κίνησε διαδικασία επί παραβάσει σχετικά με το άρθρο 169 της συνθήκης ΕΚ κατά της Ισπανίας, βάσει των στοιχείων τα οποία αναφέρει το Αξιότιμο Μέλος του Κοινοβουλίου. Στο πλαίσιο αυτό, η Επιτροπή απήυθυνε αιτιολογημένη γνώμη στο εν λόγω κράτος μέλος.

Η Επιτροπή μόλις έλαβε την απάντηση των ισπανικών αρχών στην προαναφερθείσα αιτιολογημένη γνώμη, και την μελετά.

Εάν η Επιτροπή θεωρήσει ότι η απάντηση των ισπανικών αρχών δεν είναι ικανοποιητική, θα υποχρεωνόταν τότε να αποφασίσει την παραπομπή της υπόθεσης στο Ευρωπαϊκό Δικαστήριο προκειμένου να διαπιστωθεί η ύπαρξη ή μη ενδεχόμενης παράλειψης.
ΓΡΑΠΤΗ ΕΡΩΤΗΣΗ P-1894/98

υποβολή: Esko Seppänen (GUE/NGL) προς την Επιτροπή

(9 Ιουνίου 1998)

Θέμα: Συμμετοχή της ΕΕ σε ηλεκτρονική κατασκοπεία

Η αντιπροσωπεία του Ευρωπαϊκού Κοινοβουλίου στο πρόγραμμα STOA -αξιολόγηση επιστημονικών και τεχνολογικών επιλογών- ανέθεσε και δημοσίευσε έκθεση του άγγλου ερευνητή στο ίδρυμα Omega, Stewe Wright, σχετικά με τη χρησιμοποίηση προηγμένης τεχνολογίας για σκοπούς πολιτική παρακολούθησης.

Στην έκθεση αναφέρεται επίσης το κοινό σχέδιο επαγρύπνησης μεταξύ Ευρωπαϊκής Ένωσης και FBI με στόχο τον εντοπισμό, μεταξύ άλλων, διεθνών εγκληματιών. Σύμφωνα με την έκθεση οι χώρες της ΕΕ συνήψαν το 1995 μυστική συμφωνία, βάσει της οποίας μπορούν να επίσης να αποστέλλουν τους κωδικούς τους στην αμερικανική NSA για την εξυπηρέτηση σκοπών κατασκοπείας με ηλεκτρονικά μέσα ακριβείας Echelon. Σύμφωνα πάλι με την έκθεση θα μπορούσε να ζητηθεί από τα κράτη μέλη της ΕΕ να εγκαταστήσουν τον αναγκαίο εξοπλισμό για την ηλεκτρονική παρακολούθηση όλων των τηλεφώνων στην ΕΕ.

Έχει εφαρμόσει η Επιτροπή τα μέτρα που αναφέρονται στην έκθεση για την προσαρμογή των τηλεφώνων στις ανάγκες της παρακολούθησης Echelon και διαθέτει πληροφορίες για το εάν έχει ζητηθεί από κράτη μέλη της ΕΕ να χρησιμοποιήσουν τις ηλεκτρονικές υπηρεσίες παρακολούθησης τηλεπικοινωνιών της FBI ή της NSA;

Απάντηση του κ. Bangemann εξ ονόματος της Επιτροπής

(29 Σεπτεμβρίου 1998)

Η Επιτροπή σημείωσε με ενδιαφέρον τη δημοσιευθείσα μελέτη με θέμα την ανάλυση των τεχνολογιών πολιτικού ελέγχου που επιμελήθηκε η μονάδα αξιολόγησης των επιστημονικών και τεχνολογικών επιλογών του Κοινοβουλίου. Η Επιτροπή δεν έχει υπόψη της στοιχεία που να οδηγούν στο συμπέρασμα ότι κάποιο συγκεκριμένο κράτος μέλος παραβιάζει τη συνθήκη ΕΚ ούτε έχει γίνει αποδέκτης διαμαρτυριών ως προς αυτό το ζήτημα.

Εντούτοις η Επιτροπή επαγρυπνεί για να υπερασπίσει τα κοινοτικά συμφέροντα και εξακολουθεί να καταβάλλει προσπάθειες για τη βελτίωση της ασφάλειας των δικτύων δεδομένων της. Περαιτέρω, η Επιτροπή καταδικάζει όλες τις απόπειρες παραβίασης της ακεραιότητας και του εμπιστευτικού χαρακτήρα των πληροφοριών που διατίθενται ή διαβιβάζονται από οργανισμούς.
ΓΡΑΠΤΗ ΕΡΩΤΗΣΗ E-3359/98

υποβολή: Irene Soltwedel-Schäfer (V) προς το Συμβούλιο

(16 Νοεμβρίου 1998)

Θέμα: Οικολογικός έλεγχος

1. Από τις 29.06.1993 υπάρχει στην Ε.Ε. ένας οικολογικός έλεγχος, που έχει εφαρμοσθεί μέχρι τώρα από περίπου 1960 επιχειρήσεις.

Σε ποιο βαθμό έχει ληφθεί υπόψη ο κανονισμός (ΕΟΚ) 1836/93(1) του Συμβουλίου της Ευρωπαϊκής Κοινότητας για το νέο κτίριο του Ευρωπαϊκού Κοινοβουλίου στις Βρυξέλλες (οδός Wiertz) και για το νέο κτίριο του Ευρωπαϊκού Κοινοβουλίου στο Στρασβούργο;

2. Ποιο δυναμικό εξοικονόμησης ύδατος και ενέργειας εξετάσθηκαν με ποιες δυνατότητες για τα δύο νέα κτίρια;

3. Ποιο δυναμικό εξοικονόμησης ενέργειας κατέστη δυνατό με τη χρήση ηλιακών κυψελών;

4. Ποιες στρατηγικές αποφυγής αποβλήτων προβλέπονται ή χρησιμοποιούνται σήμερα από τη διοίκηση του Ευρωπαϊκού Κοινοβουλίου για κτίριά του;

Απάντηση

(25 Ιανουαρίου 1999)

Το Συμβούλιο κρίνει ότι το Ευρωπαϊκό Κοινοβούλιο πρέπει να απαντήσει στις ερωτήσεις που έθεσε η αξιότιμη κυρία Βουλευτής.

(1) ΕΕ L 168 της 10.7.1993, σελ. 1.
ΓΡΑΠΤΗ ΕΡΩΤΗΣΗ E-2840/98

υποβολή: Carmen Díez de Rivera Icaza (PSE) προς την Επιτροπή

(28 Σεπτεμβρίου 1998)

Θέμα: Το τροπικό φύκι καουλέρπα taxifolia

Είναι σε θέση η Επιτροπή να μας πληροφορήσει σχετικά με τη φετινή πρόοδο των εργασιών εκρίζωσης του καουλέρπα taxifolia που χρηματοδοτούνται στο πλαίσιο του προγράμματος Life;

Απάντηση της κυρίας Bjerregaard εξ ονόματος της Επιτροπής

(28 Οκτωβρίου 1998)

Στο πλαίσιο του χρηματοδοτικού μέσου Life επελέγη το 1995 ένα πολυεθνικό σχέδιο για τον έλεγχο της εξάπλωσης του φυκιού καουλέρπα taxifolia στη Μεσόγειο (και όχι για την εκρίζωσή του), υπό τον συντονισμό του γαλλικού επιστημονικού οργανισμού Groupement d'intιrκt scientifique (GIS) Posidonie.

Το σχέδιο αυτό, με συνολικό επιλέξιμο κόστος 968 000 ECU, χρηματοδοτείται από την Κοινότητα κατά 50 %. Περιλαμβάνει δε τέσσερις δράσεις, οι οποίες καλύπτουν τον εντοπισμό και την παρακολούθηση των νέων τόπων ανάπτυξης του εν λόγω φυκιού (δημόσια έγγραφα περί μαρτυριών, μοντέλα πρόβλεψης της εξάπλωσης, εκθέσεις επί της πορείας της εξάπλωσης); την επίδειξη μεθόδων εκρίζωσης αυτού του υδρόβιου φυτού, μέσω ιδίως θερμού αλατούχου ύδατος, ηλεκτρόλυσης ιόντων χαλκού και μεμβράνης ανταλλαγής ιόντων; τον προσδιορισμό προϊόντων αποσύνθεσης της καουλερπενύνης και την ενδεχόμενη συσσώρευσή τους κατά μήκος των τροφικών αλυσίδων; τέλος, την ευαισθητοποίηση του κοινού και των φορέων λήψης των αποφάσεων, καθώς και την εκπαίδευση επιστημόνων της Μάλτας, της Τυνησίας και της Αλγερίας στην αναγνώριση και την παρακολούθηση του φυκιού αυτού.

Η υλοποίηση του σχεδίου γίνεται κανονικά, αναμένεται δε να ολοκληρωθεί τον Φεβρουάριο του 1999. Ο συντονιστής του σχεδίου δημοσιεύει τακτικά έγγραφα γύρω από την πορεία των εργασιών και την εξάπλωση του εν λόγω φυκιού.

Μεταξύ των πλέον πρόσφατων δημοσιεύσεων, το Αξιότιμο Μέλος μπορεί να βρει ενδιαφέροντα στοιχεία στις ακόλουθες:

- Meinesz A., Cottalorda J.M., Chiaverini D., Cassar N. & Vaugelas J. de, 1998 - Suivi de l'invasion de l'algue Caulerpa Taxifolia en Méditerranιe: situation au 31 décembre 1997 - LEML-UNSA Publ. - 238 σελίδες (υπό εκτύπωση).

- Boudouresque C.F., Meinesz A. & Gravez V., 1998 - Scientific papers and documents dealing with the alga Caulerpa Taxifolia introduced to the Mediterranean. Tenth edition. GIS Posidonie publishers, Marseille, Fr - 66 σελίδες.

Ακόμη, είναι δυνατή και μια απΆ ευθείας επαφή με τον συντονιστή του σχεδίου (Professeur C.F. Boudouresque - GIS Posidonie - Parc scientifique et technique de Luminy - Case 901 - F13288 Marseille cedex 09).
ΓΡΑΠΤΗ ΕΡΩΤΗΣΗ E-2957/98

υποβολή: Nikitas Kaklamanis (UPE) προς την Επιτροπή

(8 Οκτωβρίου 1998)

Θέμα: Καταστροφή αρχαίου μνημείου στη Σμύρνη

Ένα από τα πιο σημαντικά δημόσια κτίρια της ύστερης Ελληνιστικής - πρώιμης Ρωμαϊκής Σμύρνης καταστράφηκε εξ ολοκλήρου από τις εργασίες κατασκευής του υπόγειου σιδηροδρόμου της τουρκικής αυτής πόλης.

Πιο συγκεκριμένα, κατά τις εργασίες διάνοιξης σήραγγας στην περιοχή Τσάνκαγια της μικρασιατικής μεγαλούπολης, βρέθηκε σε βάθος περίπου 20 μέτρων αρχαίο δημόσιο κτίριο με ραβδωτούς κίονες και κορινθιακού τύπου κιονόκρανα φτιαγμένο από άσπρο μάρμαρο.

Το κτίριο αυτό (που αποτελεί πιθανότατα Ναό της Θεάς Αθηνάς) κείτεται σήμερα ως σωρός ερειπίων, αφού απαγορεύθηκε ακόμη και στους αρχαιολόγους να παρέμβουν.

Το περιστατικό αυτό αποδεικνύει - για άλλη μια φορά - το πόσο λίγο ενδιαφέρει την επίσημη Τουρκία η διάσωση του πολιτισμού των λαών που άκμασαν στη σημερινή επικράτειά της, και επιβεβαιώνει την περιφρόνηση που νοιώθει για τα μνημεία που αποτελούν ευρωπαϊκή πολιτιστική κληρονομιά.

Ερωτάται η Επιτροπή πώς σκοπεύει να αντιδράσει ώστε να αρχίσει, επιτέλους η Τουρκία να σέβεται και να προστατεύει όλα τα μνημεία του αρχαίου και νεώτερου Ευρωπαϊκού πολιτισμού, τα οποία βρίσκονται στα όριά της και ταλαιπωρούνται αφάνταστα από τις καταστροφικές πρακτικές που ακολουθεί η χώρα αυτή, αδιαφορώντας πλήρως για τη διάσωση και την ανάδειξή τους.

Απάντηση του κ. Oreja εξ ονόματος της Επιτροπής

(07 Δεκεμβρίου 1998)

Η Επιτροπή συμμερίζεται τις ανησυχίες του αξιότιμου μέλους του Κοινοβουλίου για το μνημείο της ύστερο-ελληνιστικής ή πρωτο-ρωμαϊκής περιόδου, το οποίο βρέθηκε κατά τις ανασκαφές που πραγματοποιήθηκαν για την κατασκευή του υπόγειου σιδηροδρόμου στην περιοχή Τσάνκαγια της Σμύρνης.

Δεδομένου ότι η Επιτροπή δεν έχει αρμοδιότητα στον τομέα αυτό, μπορεί μόνο να υπενθυμίσει ότι η Τουρκία, όπως όλα τα μέρη που έχουν υπογράψει τις συμβάσεις του Οργανισμού των Ηνωμένων Εθνών για την Εκπαίδευση, την Επιστήμη και τον Πολιτισμό (ΟΥΝΕΣΚΟ), έχει συγκεκριμένες υποχρεώσεις όσον αφορά την προστασία των αρχαιοτήτων. Συνεπώς, η Επιτροπή εκφράζει την επιθυμία να λάβουν οι τουρκικές αρχές τα μέτρα που απαιτούνται για την εξασφάλιση της προστασίας του εν λόγω μνημείου και για τη διάσωσή του προς όφελος των επερχόμενων γενεών.

Επί πλέον, η Επιτροπή έθεσε το θέμα αυτό στο πλαίσιο των τακτικών επαφών της με τις τουρκικές αρχές.
ΓΡΑΠΤΗ ΕΡΩΤΗΣΗ E-2818/98

υποβολή: Carmen Díez de Rivera Icaza (PSE) προς την Επιτροπή

(17 Σεπτεμβρίου 1998)

Θέμα: Τεχνητές λίμνες συγκέντρωσης λυμάτων στις περιοχές των ορυχείων πυρίτη στην Χουέλβα

Μετά την καταστροφή που προκλήθηκε από την τοξική πλημμύρα στο Aznacóllar (Ισπανία), η οποία είχε πολύ σοβαρές επιπτώσεις στο περιβάλλον της Doñana, πρόκειται η Επιτροπή να πιέσει το Ισπανικό κράτος να εγκαταστήσει ένα δεύτερο σύστημα προστασίας για το εν λόγω είδος τεχνητών λιμνών συγκέντρωσης λυμάτων σε άλλες παρόμοιες περιοχές της ΕΕ, όπως για παράδειγμα στην ζώνη ορυχείων πυρίτη της Χουέλβα;

Απάντηση της κας Bjerregaard εξ ονόματος της Επιτροπής

(23 Οκτωβρίου 1998)

Η Επιτροπή θα συζητήσει τον φάκελο σχετικά με την αποθήκευση πυρίτη στην Huelva κατά την προσεχή συνεδρίαση συνολικής θεώρησης όσον αφορά τις καταγγελίες και διαδικασίες παράβασης σε θέματα περιβάλλοντος, που θα πραγματοποιηθεί στη Μαδρίτη στο διάστημα 12-13 Νοεμβρίου 1998.

Η Επιτροπή δεν θα παραλείψει να ενημερώσει το Αξιότιμο Μέλος του Κοινοβουλίου για τα αποτελέσματα της εν λόγω συνεδρίασης.
ΓΡΑΠΤΗ ΕΡΩΤΗΣΗ E-2550/98

υποβολή: Jesús Cabezón Alonso (PSE) προς την Επιτροπή

(1 Σεπτεμβρίου 1998)

Θέμα: Προστασία κατά του αμίαντου

Ποια κράτη μέλη παρεμποδίζουν στο Συμβούλιο Υπουργών την έγκριση νομοθετικών μέτρων σχετικά με την προστασία των προσώπων κατά του αμίαντου;

Διαθέτει η Επιτροπή στοιχεία για τον αριθμό των ατόμων που έχουν πεθάνει στα κράτη μέλη κατά τα τελευταία χρόνια εξ αιτίας της απορρόφησης αμίαντου στους χώρους εργασίας;

Απάντηση του κ. Flynn εξ ονόματος της Επιτροπής

(5 Νοεμβρίου 1998)

Το αξιότιμο μέλος παρακαλείται να λάβει υπόψη τις απαντήσεις εκ μέρους της Επιτροπής στις γραπτές ερωτήσεις P-1451/98 του κ. Skinner(1), E-1742/98 του κ. Whitehead(2), E-1950/98 της κυρίας Pollack(3), E-2736/98 της κυρίας Oddy(4) και P-2972/98 του κ. Skinner(5) σχετικά με την κοινοτική νομοθεσία και τα μέτρα που προετοιμάζονται για την προστασία της υγείας των εργαζομένων και του κοινού από την επίδραση του αμίαντου στην υγεία.

Η Επιτροπή δεν διαθέτει τέτοια στατιστικά στοιχεία. Στο πλαίσιο της εναρμόνισης των στατιστικών δεδομένων σχετικά με την υγεία και την ασφάλεια κατά την εργασία και ιδιαίτερα σχετικά με τις επαγγελματικές ασθένειες (σχέδιο European Occupational Diseases Statistics), η Επιτροπή άρχισε ένα πρότυπο σχέδιο σχετικά με τις δυνατότητες για τη θέσπιση συγκρίσιμων δεδομένων που αφορούν αναγνωρισμένες περιπτώσεις επαγγελματικών ασθενειών. Για το έτος αναφοράς 1995 συλλέχθηκαν δεδομένα σε σχέση με 31 θέματα που επιλέχθηκαν από τον ευρωπαϊκό πίνακα επαγγελματικών ασθενειών συμπεριλαμβανομένης και της αμιαντίασης, μεσοθηλίωμα μετά από εισπνοή σκόνης αμιάντου και επιπλοκές της αμιαντίασης με τη μορφή καρκίνου των βρόγχων. Συνολικά το 1995 αναγνωρίστηκαν στην Κοινότητα 6.698 περιπτώσεις επαγγελματικών ασθενειών που οφείλονταν στον αμίαντο. Αυτή η βάση δεδομένων της Eurostat, όμως δεν περιέχει πληροφορίες σχετικά με τον αριθμό των περιπτώσεων που καταλήγουν στο θάνατο.

(1) ΕΕ C 13 της 18.1.1999, σελ. 34.

(2) ΕΕ C 13 της 18.1.1999, σελ. 75.

(3) ΕΕ C 13 της 18.1.1999, σελ. 123.

(4) ΕΕ C 135 της 14.5.1999, σελ. 108.

(5) βλέπε σελίδα 64.
ΓΡΑΠΤΗ ΕΡΩΤΗΣΗ P-3804/98

υποβολή: Shaun Spiers (PSE) προς την Επιτροπή

(4 Δεκεμβρίου 1998)

Θέμα: Πολυετές πρόγραμμα για τους συνεταιρισμούς, τους συλλόγους αλληλοβοηθείας, τις ενώσεις και τα ιδρύματα

Ποια είναι τα σχέδια της Επιτροπής για την υποβολή προγραμμάτων αντικαταστάσης των πολυετών προγραμμάτων για τους συνεταιρισμούς, τους συλλόγους αλληλοβοηθείας, τις ενώσεις και τα ιδρύματα; Οι κοινωνικοοικονομικές οργανώσεις τα αναμένουν με ανυπομονησία.

Απάντηση του κ. Παπουτσή εξ ονόματος της Επιτροπής

(12 Ιανουαρίου 1999)

Η Επιτροπή εξετάζει μια πρόταση για ένα πολυετές πρόγραμμα υπέρ των συνεταιρισμών, των ταμείων αλληλασφάλισης, των σωματείων / ενώσεων και των ιδρυμάτων. Η ενλόγω πρόταση εξακολουθεί να αποτελεί αντικείμενο περαιτέρω επεξεργασίας εντός της Επιτροπής. Κατά την τελική επεξεργασία της πρότασης θα ληφθούν υπόψη τα αποτελέσματα τόσο των πολυάριθμων μελετών της Επιτροπής σχετικά με τον τομέα, όσο και του διαλόγου με τους αντιπροσώπους των συνεταιρισμών, των ταμείων αλληλασφάλισης, των σωματείων / ενώσεων και των ιδρυμάτων.
ΓΡΑΠΤΗ ΕΡΩΤΗΣΗ E-3298/98

υποβολή: Paul Rübig (PPE) προς την Επιτροπή

(9 Νοεμβρίου 1998)

Θέμα: Οδηγία για την κατασκευή σκοπευτηρίων

Σύμφωνα με σχετικές πληροφορίες η Επιτροπή σκοπεύει να εκπονήσει οδηγία η οποία θα περιλαμβάνει ενιαίες διατάξεις που θα διέπουν τις προϋποθέσεις κατασκευής σκοπευτηρίων σε όλη την Ευρώπη. Στο πλαίσιο αυτό, εκτός από προδιαγραφές ασφάλειας εξετάζονται επίσης και νέες οικονομικές διατάξεις, και συγκεκριμένα η καταβολή υψηλών εγγυήσεων. Ένα τέτοιου είδους ποσό εγγύησης θα μπορούσε να υπονομεύσει την κατασκευή ενός νέου σκοπευτηρίου.

Υπό το πρίσμα της αρχής της επικουρικότητας, σύμφωνα με το άρθρο 3Β της Συνθήκης ΕΚ, τίθεται κατ' αρχήν το ερώτημα κατά πόσον μια τέτοιου είδους ρύθμιση θα μπορεί να εκδοθεί σε επίπεδο ΕΕ.

Είναι αλήθεια ότι προβλέπεται να αναληφθεί πρωτοβουλία της Επιτροπής για την εναρμόνιση της κατασκευής σκοπευτηρίων;

Εάν τούτο συμβαίνει, ποιες είναι οι σχετικές λεπτομέρειες;

Πώς αιτιολογεί η Επιτροπή την αρμοδιότητά της στον τομέα αυτό;

Απάντηση του κ. Santer εξ ονόματος της Επιτροπής

(6 Ιανουαρίου 1999)

Η Επιτροπή δεν έχει σχέδια για την θέσπιση οδηγίας που θα ορίζει νέους κανόνες για την κατασκευή σκοπευτηρίων.